Universiteit doen stappe oor werknemer se FB-plasingDie Universiteit van Kaapstad. Foto: https://www.news.uct.ac.za ŉ Werknemer van die Universiteit van Kaapstad se ingenieursdepartement word deur dissiplinêre optrede in die gesig gestaar ná ŉ Facebook-plasing waarin hy vroue aangeval het omdat hulle die bewoording “men are trash” gebruik het. Deel van die plasing het gelees: “Ek was nie daar toe jou gemors-ma jou gemors-pa aangetrek het nie. Vir sommige van julle loop die gemors-aantrekkings in die familie. Leer jou geskiedenis en kyk of dit nie in jou bloed is om gemors aan te trek nie.” Hy het dit verder gestel dat mense wat ander verkrag aan depressie ly en toe hý depressief was hy sy eie tweejarige kind wou leed aandoen en verkrag. “Ek het niks in haar gesien nie, geen liefde nie,” het die plasing glo gelees. Volgens Gerda Kruger, woordvoerder van die universiteit, het die instansie met die personeellid vergader en is ŉ amptelike voorskorsing-verhoor gereël. ŉ Amptelike ondersoek is ook van stapel gestuur. “Die inhoud van hierdie plasing is ernstig, onaanvaarbaar en ontstellend en strook glad nie met die universiteit se waardes nie. Dit is heeltemal verstaanbaar dat die plasing mense ontstel het en tot reaksies van pyn en aanstoot gelei het. Dit is betreurenswaardig,” het Kruger gesê. Kruger het die versekering gegee dat die kwessie behoorlik ondersoek en hanteer word.